Nuwe kragbesparing-metode vir Jhb beplanArgieffoto Johannesburg se elektrisiteitsvoorsiener, City Power, het Dinsdag aangekondig dat hy beplan om dié nuwe inisiatief, “Load Limiting”, in die stad te implementeer. Volgens Hloni Motloung, City Power se woordvoerder, sal die stad slimmeters gebruik om inwoners se huishoudelike kragverbruik te monitor en hulle via ŉ teksboodskap inlig wanneer daar ŉ moontlikheid vir beurtkrag is. Inwoners wat dan hulle kragverbruik verminder, sal nie deur kragonderbrekings geraak word nie, terwyl beurtkrag steeds by ander gebruikers toegepas sal word. Daar is tans slegs 65 000 slimmeters in Johannesburg geïnstalleer, maar daar word beplan om nog 150 000 huishoudings teen Oktober hierby in te sluit, het Motloung gesê. Die kragbesparingsinisiatief sal ingestel word wanneer Eskom munisipaliteite in kennis stel om beurtkrag toe te pas. Daar word ook verwag dat die inisiatief vooruit geskeduleer sal word om verbruik en druk op die kragnetwerk te verminder. Motloung het ook gesê die stad ondersoek die moontlikheid om nog ŉ inisiatief, “Ripple Control”, in te stel. Dit sal die kragvoorsiener in staat stel om geisers gedurende spitstye af te skakel om die lading op die kragnetwerk te verlig. “Met die implementering van Ripple Control sal City Power ongeveer 110MW elektrisiteit kan beheer,” het Motloung gesê. Fin24